Membru ta’ Birdlife Malta kien arrestat u mistoqsi mill-Pulizija tal-Administrative Law Enforcement aktar kmieni matul il-jum wara li kien qiegħed jirrekordja inċident li fih għasfur protett deher f’ħalq kelb ta’ kaċċatur. Birdlife Malta qalet fi stqarrija li l-membru tagħha għamel sagħtejn taħt il-kustodja tal-Pulizija. Birdlife qalet li din hija t-tieni darba f’għaxart ijiem li membri tagħha għamlu xi ħin taħt il-kustodja tal-pulizija. Qalet li fit-12 ta’ April li għadda, żewġ membri tagħha għaddew mal-erba’ sigħat fil-kwartieri tal-Ale fejn ġew mistoqsija mill-pulizija wara li dawn irrapportaw kaċċa illegali fl-ewwel jum tal-istaġun tal-kaċċa lill-midja. Birdlife qalet li fiż-żewġ okkażjonijiet, il-membri tagħha ġew irrilaxxati mingħajr akkużi. Steve Micklewright, id-Direttur Eżekuttiv tal-Birdlife qalet li għandha rekording tal-uffiċjal tal-pulizija jinsulenta bi kliem dispregattiv lill-membri tagħha fejn jinstema’ jgħajjarhom “P**** kollha”.